สั่งสำรองเลี้ยงชีพเปิดผลงาน5ปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — สมาคม บลจ. รุก สั่งกองทุนสำรองเลี้ยงชีพเปิดผลดำเนินงาน 5 ปีเพิ่ม สอดคล้องนโยบายลงทุนยาว หวังสมาชิกไม่ตื่นตระหนก ดูผลงานแค่ 1 ปี
น.ส.อารยา ธีระโกเมน กรรมการผู้อำนวยการ บริษัทหลักทรัพย์จัดการกองทุน (บลจ.) ทิสโก้ ในฐานะประธานกลุ่มธุรกิจกองทุนสำรองเลี้ยงชีพ สมาคมบริษัทจัดการลงทุน เปิดเผยว่า สมาคมกำหนดให้กองทุนสำรองเลี้ยงชีพเพิ่มการรายงานผลการดำเนินงานสะสมในช่วง 5 ปีให้กับสมาชิกกองทุนทราบ จากเดิมที่จะรายงานเพียงผลตอบแทนย้อนหลัง 1 ปี โดยจะเริ่มได้ภายในไตรมาส 3 ของปีนี้
“การลงทุนในกองทุนสำรองเลี้ยงชีพเป็นการลงทุนระยะยาว การรายงานผลดำเนินงานย้อนหลังแค่ 1 ปี อาจจะไม่เพียงพอ เพราะเวลาเกิดเหตุการณ์ไม่ปกติขึ้นจนทำให้ผลตอบแทนในปีนั้นออกมาไม่ดี แต่เมื่อไปดูผลตอบแทน 5 ปี อาจยังมีกำไรอยู่ ซึ่งจะทำให้นักลงทุนไม่ตื่นตระหนกจนเกินไป” น.ส.อารยา กล่าว
สำหรับมูลค่าสินทรัพย์สุทธิของกองทุนสำรองเลี้ยงชีพทั้งระบบ ณ สิ้นเดือน ก.พ. 2553 มีมูลค่ารวม 517,089 ล้านบาท เพิ่มขึ้น 2,852 ล้านบาท หรือ 0.55% จากสิ้นปี 2552 มีมูลค่าสินทรัพย์สุทธิ 514,237 ล้านบาท
ขณะที่จำนวนนายจ้างที่จัดตั้งกองทุนมี 10,492 ราย เพิ่มขึ้นจากสิ้นปี 2552 ที่มีจำนวนนายจ้าง 10,355 ราย ส่วนจำนวนสมาชิกกองทุนสำรองเลี้ยงชีพมี 2,072,075 ราย จากสิ้นปี 2552 มีจำนวนสมาชิกกองทุน 2,027,581 ราย